Motsepe se African Rainbow verseker nou lewens | Netwerk24
Deur Elvira Wood 30 Mei 2019 11:23
Bongani Madikiza, uitvoerende hoof van African Rainbow Life. Foto: Elvira Wood
Die African Rainbow-groep van Patrice Motsepe, miljardêr-sakeman en swaer van pres. Cyril Ramaphosa, het die versekeringsarena betree.
Die groep het African Rainbow Life (ARL) Donderdagoggend in Hyde Park, Johannesburg, bekend gestel.
Die maatskappy is ’n vennootskap tussen Sanlam Lewensversekering (51%), African Rainbow Capital Finansiële Dienste (26%) en ’n bestuurskonsortium wat uit werknemer-, gemeenskap- en bestuurstrusts (23%) bestaan.
Die maatskappy gaan lewensversekering asook begrafnispolisse en ander beleggingsprodukte aan die lae- tot middelinkomstegroepe bied.
Die maatskappy sê hy hoop om met tegnologie en lae premies kliënte te lok wat nie voorheen lewensversekering kon bekostig nie.
“Ons sien dat baie Suid-Afrikaners selfs ses tot tien begrafnispolisse het, maar nie ’n enkele lewenspolis nie.
“Dit help nie jy gee jou familielid ’n behoorlike begrafnis, maar ses weke later sit jy en jou kinders op straat omdat daar nie geld is nie.
“Versekering begin nie met groot bedrae nie. Dit begin met R20 of R40,” sê Bongani Madikiza, uitvoerende hoof van ARL.
Darryn Padayachee, finansiële direkteur van ARL, sê hul navorsing wys baie Suid-Afrikaners bestee maklik tussen R600 en R700 per maand aan begrafnispolisse, maar hulle het geen lewenspolis nie.
“Ons wil vir kliënte wys dat jy met dieselfde totale bedrag per maand begrafnis- én lewenspolisse kan bekostig,” sê hy.
Dit help nie jy gee jou familielid ’n behoorlike begrafnis, maar ses weke later sit jy en jou kinders op straat omdat daar nie geld is nie.
Motsepe se invloed
Madikiza sê ARL het sy oorsprong juis te danke aan Motsepe.
“Soos julle kan sien, is Patrice nie hier nie. Hy is ’n aandeelhouer en is nie regstreeks by die bestuur van die maatskappy betrokke nie,” het hy op die bekendstelling gesê.
“Ons is egter baie dankbaar vir sy hulp om die maatskappy te skep. Dit was juis hy wat ons aan Sanlam voorgestel het en wat die skep van die maatskappy moontlik gemaak het.
“Hy is egter nou net ’n aandeelhouer en speel geen regstreekse rol in die bestuur van die maatskappy nie,” sê Madikiza.
Madikiza sê selfs met Motsepe se betrokkenheid was dit ’n uitdaging om die maatskappy op die been te kry.
“Toe ons die sakeplan vir die eerste keer aan Sanlam voorgelê het, was ons oortuig ons het ’n uitstekende plan.
“Maar 14 voorleggings later is die produk eers goedgekeur.”
Madikiza sê dit is “roekeloos” om te dink jy kan ’n onderneming sonder hulp begin.
“Ek is gemaklik daarmee dat Sanlam ’n belegger maar tog ook ’n mededinger is.
“Kyk net na ander voorbeelde. As dit nie vir groot rolspelers soos Rand Merchant Bank was nie, dan was daar nie maatskappye soos byvoorbeeld Outsurance of selfs Discovery nie.
“Ons het groot instansies nodig om ons te help om die sektor te betree.
“Wie weet, oor tien jaar kan AFL en Sanlam besluit dat ons paaie moet skei. Ons sal sien,” sê hy.
Hy meen ook daar is ruimte in die mark vir nog mededingers.
Meer oor: African Rainbow Capital | Patrice Motsepe | Geldsake | Lewensversekering
R8 miljard se ‘vergete bates’ uitbetaal